PRANEŠIMAS ŽINIASKLAIDAI  
2025 m. rugpjūčio 13 d.

**Paveldėti galima ne tik turtą, bet ir būsto paskolą: ką daryti?**

**Netekę artimo žmogaus, galime paveldėti ne tik jo sukauptą turtą – būstą, santaupas ar kitus vertingus daiktus – bet ir finansinius įsipareigojimus, pavyzdžiui, būsto paskolą. Tokiomis aplinkybėmis turime žinoti ne tik teisinius, bet ir finansinius žingsnius, kuriuos reikėtų apsvarstyti laiku. Apie tai, ką daryti paveldėjus turtą su paskola, pasakoja „Luminor“ banko finansavimo srities vadovė Laura Žukovė.**

Dažnai artimojo netektį išgyvenantys žmonės susitelkia į emocinį ir praktinį palikimo aspektą – butą, sodo sklypą ar pinigines lėšas. Tačiau, anot ekspertės, neretai pamirštama, kad palikimas gali būti ir būsto paskolos, automobilių lizingai ar kitos skolos.

„Svarbu žinoti, kad paveldėdami artimojo turtą visada priimame jį kaip visumą. Tai yra, negalime priimti tik naudingosios palikimo dalies, pavyzdžiui, nekilnojamojo turto, bet atsisakyti su tuo susijusių skolų. Taigi, sprendimą dėl palikimo reikėtų priimti tik įvertinus visą turto ir įsipareigojimų apimtį“, – akcentuoja L. Žukovė.

**Kreipkitės į notarą**

Pirmasis žingsnis mirus artimajam ir paveldėjus jo turtą – kreiptis į notarą. Šis inicijuoja palikimo bylą, surenka informaciją apie velionio turtą ir finansinius įsipareigojimus, bei padeda nustatyti, kas turi teisę į paveldėjimą.

„Jei sužinote, kad velionis turėjo paskolų, pasitarkite su šeimos nariais, įvertinkite savo finansinę situaciją ir nutarkite, kokių būdu turtą perimsite. Šis etapas gali kelti daug neaiškumo, ypač jei iki šiol nesusidūrėte su paveldėjimo procesu. Todėl naudinga nebijoti klausti, pasitarti, o prireikus – kreiptis ir į banko specialistus dėl papildomos informacijos ar pagalbos“, – sako ekspertė.

**Priimti palikimą galima dviem būdais**

Pasak L. Žukovės, palikimas priimamas dvejopai: bendra tvarka arba pagal turto apyrašą.

„Priėmus palikimą bendra tvarka, paveldėtojas prisiima visą atsakomybę už mirusiojo įsipareigojimus – tiek paveldėtu, tiek savo turtu. Tai reiškia, kad atsiradus papildomiems įsiskolinimams, jie tampa paveldėtojo atsakomybe“, – teigia L. Žukovė.

Kitu atveju palikimą priimti galite pagal turto apyrašą. Taip paveldėtojas atsako tik ta dalimi, kurią paveldi, ir tokiu būdu apsaugo save nuo įsipareigojimų, viršijančių paveldimo turto vertę.

„Turto apyrašas sudaromas antstolio pagal paveldėtojo prašymą. Šis sprendimas ypač rekomenduojamas tais atvejais, kai paveldėtojas neturi visos informacijos apie mirusiojo turtą. Tokiu būdu galite išvengti rizikos susidurti su netikėtais finansiniais įsipareigojimais“, – pažymi „Luminor“ banko ekspertė.

**Paveldėta paskola – ne jūsų vardu?**

Sužinojus, kad velionis turėjo būsto paskolą, tačiau pats nebuvote bendraskolis, kuo greičiau kreipkitės į banką ir informuokite apie paskolos turėtojo mirtį. Tai leis bankui laiku inicijuoti paskolos administravimo procesą ir, jei reikalinga, pasiūlyti individualų sprendimą.

„Svarbiausia nedelskite. Nors įmokų mokėjimas nesustoja automatiškai, bankas gali pasiūlyti laikinas pagalbos priemones – įmokas atidėti arba peržiūrėti. Kuo anksčiau informuosite banką, tuo lengviau išvengsite delspinigių ir kitų papildomų rūpesčių“, – sako ekspertė.

Priešingu atveju, bankas gali pateikti užklausą į Registrų centro Testamentų registrą, kad išsiaiškintų, kas paveldėjo turtą ar kreipėsi į notarą dėl mirusio žmogaus turto paveldėjimo. Tuomet paveldėtojai oficialiai informuojami apie atsakomybę ir yra priverčiami vykdyti numatytus įsipareigojimus.

**Gali padėti gyvybės draudimas**

Galimas paveldėjimo žingsnis – pasidomėti, ar velionis turėjo gyvybės draudimą, kuriame numatyta kompensacija mirties atveju. Tokios išmokos gali padėti padengti dalį ar visą paskolos likutį.

„Jei buvo sudaryta gyvybės draudimo sutartis, joje gali būti nurodyta, kad tam tikra pinigų suma išmokama artimiesiems – dažniausiai polise nurodytam asmeniui arba paveldėtojams. Tokia išmoka gali padėti padengti visą likusią paskolos sumą arba bent jos dalį. Kartais tai tampa svarbiu finansiniu saugikliu šiuo ir taip jautriu laikotarpiu“, – komentuoja L. Žukovė.

Jeigu nesate tikri, ar velionis buvo apsidraudęs, verta pasikalbėti su kitais artimaisiais arba kreiptis į draudimo bendroves. Gauta išmoka gali sumažinti rūpesčius ir padėti priimti ramų, gerai apgalvotą sprendimą dėl paveldėto turto.

**Apie „Luminor“:**

„Luminor“ yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. „Luminor“ siekia gerinti savo klientų ir namų rinkų finansinę sveikatą bei skatinti jų augimą. Daugiau informacijos rasite [čia](https://luminor.ee/investors#financial-calendar).

**Daugiau informacijos:**

Šarūnas Kubilius

„Luminor“ komunikacijos projektų vadovas

Tel.: +370 623 48086

El. p.: [sarunas.kubilius@luminorgroup.com](mailto:sarunas.kubilius@luminorgroup.com)